
AVIZ

asupra propunerii legislative pentru modificarea Normelor metodologice de punere în aplicare a prevederilor art.III din Ordonanţa de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată cu dezbaterea şi avizarea propunerii legislative pentru modificarea Normelor metodologice de punere în aplicare a prevederilor art.III din Ordonanţa de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale, trimisă prin adresa nr. Plx 39 din 15 februarie 2011.
Potrivit prevederilor art.61 din Regulamentul Camerei Deputaţilor, republicat, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 2 martie 2011.

În urma finalizării dezbaterilor, membrii comisiei au hotărât, cu unanimitate de voturi, avizarea negativă a propunerii legislative, din următoarele considerente:
· promovarea acestei iniţiative ar încălca prevederile art.62 din Legea nr.24/2000 privind normele de tehnică legislativă pentru elaborarea actelor normative, prin care se precizează că dispoziţiile de modificare şi completare se încorporează de la data intrării în vigoare în actul normativ de bază, identificându-se cu acesta. În cazul de faţă, prin modificarea şi completarea la nivel de lege a unei hotărâri a Guvernului, ne aflăm în prezenţa a două acte de nivel diferit, care nu se pot contopi, întrucât se încalcă prevederile constituţionale privind ierarhia actelor normative. Intervenţiile legislative se pot face tot printr-un act normativ cu aceeaşi forţă juridică, pentru a se respecta principiul simetriei actelor normative.

· normele metodologice de aplicare a prevederilor art.III din O.U.G. nr.58/2010, inserate în cuprinsul anexei nr.2 la HG nr.791/2010 au fost abrogate prin intermediul prevederilor art.III alin.(4) din O.U.G. nr.82/2010, iar soluţiile legislative ce se intenţionează a fi abrogate nu au mai fost preluate în cuprinsul altui act normativ. 
PREŞEDINTE,




SECRETAR,


Victor Paul DOBRE



Adrian SOLOMON

Întocmit,

Consultant parlamentar Lidia VLĂDESCU

